Diceva nu ditto antico: “*Trica, ca vvene pesante*”, pe ssegnificà ca spisso s’ha dd’aspettà assaje tiémpo e ss’àven’ ‘a abbèncere nu cuòfano ‘e ‘ntuppe si se vo’ uttené nu resultato ‘mpurtante. È cchello che ssuccedette quanno ‘o Cunziglio Reggiunale d’ ‘a Campania appruvaje finalmente ‘a “*Pruposta ‘e legge ‘ncopp’â tutèra e ‘a valurizzazzione d’ ‘a lengua napulitana”.* So’ ppassate cchiù ‘e trè anne ‘a quanno partecipiàje ô *Gambrinus* â ccummersazzione p’ ‘a stampa urganizzata ‘a Francesco Emilio Borrelli, ‘o cunzigliere reggionale d’ ‘e *Viérde* ch’êva firmato chella pruposta. M’allicordo ca ttanno, ‘nziéme cu isso e ccu mme, parlaje pure ‘o famuso attore Mariano Rigillo, danno nu bell’appuòjo a ‘stu pruggetto pe ddefènnere e pprummovere ‘o patremmonio d’ ‘a lengua nosta.

Nu populo che nu’ sse defènne ‘a lengua soja – ‘o ssapìmmo - è nu populo ‘mpèrdita, pecché se fa’ taglià ‘e rràdeche cchiù pprufònne ‘e l’identità e d’ ‘a cultura soja. Pe cchesto na legge d’ ‘a Reggione che pparla ‘e recupetà ‘o Nnapulitano e lle da’ cchiù vvalore è nu passo annanze ‘mpurtante ‘mmèrzo ‘a libberazzione d’ ‘a gente nosta ‘a l’assuggettamiénto culturale. E nun è mmanco nu caso ca ‘stu pruggetto fuje spalliàto ‘a nu gruosso scrittore comme Maurizio De Giovanni e ‘a nu musecologo comme Pasquale Scialò. Pe cchesto simmo ssudisfatte ‘e ave’ cugliuto ‘stu primmo verzaglio, e pperò sapimmo pure che mmo ce avimm’ ‘a scurcià ‘e mmaneche pe ppassà d’ ‘e pparole ê fatte.

Avimm’ ‘a fa’ ‘e cunte cu ‘e cagnamiénte ô pruggetto uriggenale, che ‘nce so’ state (‘o testo ‘e Borrelli fuje unneficato cu cchillo d’ ‘o cunzigliere Luciano Passariello, ‘e *Fratelli d’Italia*) e ppure c’ ‘o fatto c’ ‘a cchiù grossa reggione d’ ‘o ssud ave cacciato sulo 100 mila euro pe ffinanzià ‘sta legge. Ce despiàce ‘ncopp’a tutto ca ‘ncopp’ ô testo appruvato fuje scancellato ‘o *Centro ‘e documentazzione e sstudie,* che ‘mméce steva scritto dint’ ‘o pruggetto d’ ‘o 2016. ‘O sulo strumento c’ ‘a legge ave passato, pirciò, è ‘o *Cumitato Scientifeco p’ ’a sarvauàrdia e vvalorizzazzione d’ ‘o patremmonio lenguistico napulitano,* cumposto ‘a sette perzone: tré scìvete d’ ‘o Cunziglio Reggiunale e ati qquatto ‘a ll’Unneverzetà d’ ‘a Campania. N’ata differenza ‘nce sta ppure int’ ‘o titulo. Chillo d’ ‘o pruggetto urigginale parlava ‘e valurizzà *“…’a lengua napulitana, ê dialette e ê tradezziune populare d’ ‘a Campania”.* ‘O titulo d’ ‘a legge appruvata parla ‘mméce sulo d’ ‘o “*patremmomio lenguistico napulitano*”.

Fatta ‘sta spiecazzione, però, tenimmo ‘o duvere ‘e ausà ô mmeglio ‘e rresorze che ‘sta norma d’ ‘a Reggione ce dà, cu ‘a vàleta supponta ‘e chille che ggià steveno faticanno ‘a nu cuòfano ‘e tiémpo pe sstudià e ‘mparà ‘a lengua nosta, pe lle restituvì ‘a degnità scamettata ‘a chi ce vuleva culonizzà, e mmaletrattata pure d’ ‘a gente c’ ‘a parlano malamente e ‘a scriveno cu ‘e piére. I’ penzo c’ ‘a devierzetà culturale è assaje ‘mpurtante nu’ ssolo pe mmantènere l’identità ‘e nu populo, ma pure pecché è nu valore ecologgico, pe ccuntrastà a cchi ce sta purtanno a nnu penziéro ùnneco e a na lengua *standardizzata* e ssenza carattere. L’ecologgìa lenguisteca me pare l’appricazzione d’ ‘o rispetto d’ ‘a biodevierzetà ô munno ‘e l’uòmmene, siccome chille che stanno derupanno l’ambiente songo ‘e stesse che stanno sfravecanno pure l’identità d’ ‘e ccummunetà.

‘O MATINO d’ ‘o 26 ‘e giugno tene nu bell’articulo ‘e Pietro Gargano che pparla d’ ‘a legge reggiunale p’ ‘a tutèra d’ ‘o *dialetto* napulitano. Isso scrive, cu bbona raggione, ca ppe mmo stammo sulo “*â curnice”* e ca s’ha dda scanzà ogne frusciamiento. Dice pure ca nun s’ha dda cchiù rrepetere ‘a fauzarìa d’ ‘o Nnapulitano *“patremmonio unneverzale ‘e l’UNESCO”* e cche ‘o prubblema nun è quanta ggente ‘o pparlano, ma comme ‘mméce troppa gente nun ‘o ssape scrivere. Tutto justo. Gargano prupone ca ppe dda’ cchiù vvalore ô Nnapulitano s’ha dda *“ripartì d’ ‘o studio d’ ‘e puete”* e d’ ‘e spettacule d’ ‘o triato napulitano. ‘Sta vota però nun pozzo accunzentì cu isso. ‘O Nnapulitano scritto è ggià stato arredutto sulo a ppuisìe, canzone e ccummedie. È addeventata na lengua che pparla sulo ‘e sentimiénte, che però nu’ sserve e nu’ sservarrà maje pe scrivere articule ‘e ggiurnale, relazziune, cummente, rumanze o ccunte. Nzomma, na lengua che sserve sulo p’ ‘a fa’ studià e analezzà ‘a critiche e pprufessure, senza cchiù vvitaletà, naturaletà, vveracetà e pe pparlà ‘e tuttecose. ‘A tant’anne, po’, stammo faticanno pecché credimmo ca ‘o Nnapulitano (e ll’ate llengue lucale) hann’ ‘a essere ‘mparate ê guagliune d’ ‘e scole e a cchi ‘e vvo’ parlà e scrivere cchiù mmeglio. Pe cchesto nu’ pputimmo perdere l’accasiòne ‘e purtà annanze ‘stu ppruggetto justo mo ca, finalmente, tenimmo na legge che pprutegge ‘a lengua nosta.

----------------------------------------